

ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΛΕΥΚΑΔΑΣ

 Λευκάδα, 28.01.25

Δελτίο Τύπου

Σήμερα πραγματοποιήθηκε τηλεδιάσκεψη μεταξύ των: Δημάρχου Λευκάδας, κ. Ξενοφώντα Βεργίνη, του Γενικού Γραμματέα Συντονισμού Διαχείρισης Αποβλήτων του Υπουργείου Περιβάλλοντος και Ενέργειας (ΥΠΕΝ) κ. Μανώλη Γραφάκου , του Προϊστάμενου της Ειδικής Υπηρεσίας Διαχείρισης Προγραμμάτων «Περιβάλλον και Κλιματική Αλλαγή» και «Πολιτική Προστασία» (ΕΥΔ ΠΕΚΑ & ΠΟΛΠΡΟ) κ.Νικόλαου Μαμαλούγκα, του Αντιδήμαρχου Λευκάδας κ. Φίλιππου Σκληρού, του μελετητή κ. Αποστόλη Τζήμα και στελεχών της Τεχνικής Υπηρεσίας του Δήμου Λευκάδας.

Κατά την συζήτηση εξετάστηκαν:

1. **Η Αναβάθμιση του Βιολογικού Καθαρισμού σε τριτοβάθμιο επίπεδο** και οι διαδικασίες υλοποίησης του έργου.
2. **Η υλοποίηση της πρώτης φάσης του έργου των 4.600.00 ευρώ** που έχει ήδη δημοπρατηθεί και αφορά την αποχέτευση, Φρυνίου, Λευκάδας, Καλλιγονίου, τμήμα Νυδριού και παραθαλάσσιων τμημάτων της Βασιλικής.
3. **Η προετοιμασία χρηματοδότησης δεύτερης φάσης** που είχε απενταχθεί (12.500.000 ευρώ) και αφορά Τσουκαλάδες, Απόλπαινα, Καρυώτες, Λυγιά και Νικιάνα.
4. **Η δυνατότητα ένταξης νέων έργων** σε χρηματοδοτικά προγράμματα που αφορούν λοιπούς οικισμούς και περιοχές.

Ο Δήμαρχος Λευκάδας, **κ.** **Ξενοφών Βεργίνης**, υπογράμμισε τη σημασία της συνεργασίας όλων των εμπλεκόμενων φορέων στην προώθηση των απαραίτητων έργων για τη βελτίωση των υποδομών και της ποιότητας ζωής των πολιτών.

Η Δημοτική Αρχή θα συνεχίσει να εργάζεται εντατικά για την υλοποίηση των στόχων αυτών, διασφαλίζοντας την αναπτυξιακή πορεία του Δήμου Λευκάδας.

 **Από τον Δήμο Λευκάδας**